Neuvoston asetus (EY) N:o 1420/98, annettu 26 päivänä kesäkuuta 1998, pellavan ja hampun tuen myöntämistä koskevista yleisistä säännöistä annetun asetuksen (ETY) N:o 619/71 muuttamisesta



Virallinen lehti nro L 190 , 04/07/1998 s. 0007 - 0008



NEUVOSTON ASETUS (EY) N:o 1420/98, annettu 26 päivänä kesäkuuta 1998, pellavan ja hampun tuen myöntämistä koskevista yleisistä säännöistä annetun asetuksen (ETY) N:o 619/71 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon pellava- ja hamppualan yhteisestä markkinajärjestelystä 29 päivänä kesäkuuta 1970 annetun neuvoston asetuksen (ETY) N:o 1308/70 (1) ja erityisesti sen 4 artiklan 4 kohdan, ottaa huomioon komission ehdotuksen, sekä katsoo, että asetuksen (ETY) N:o 1308/70 4 artiklan 1 kohdan toisessa alakohdassa säädetään, että tuki myönnetään ainoastaan hampulle, joka on tuotettu sellaisten lajikkeiden siemenistä, joista korjatun tuotteen päihdyttävien aineiden pitoisuudesta voidaan antaa tietyt myöhemmin määritettävät takuut; asetuksen (ETY) N:o 619/71 (2) 3 artiklan 1 kohdassa säädetään tetrahydrokannabinolin (THC) keskimääräisen pitoisuuden ylärajasta, jota käytetään määritettäessä sellaisten lajikkeiden siemeniä, jotka voidaan hyväksyä; jotta voitaisiin tehostaa toimenpiteitä, joilla taataan, ettei tuotantotukea saavia viljelyaloja käytetä laittomaan viljelyyn, on syytä alentaa tällä hetkellä sovellettavaa ylärajaa; samasta syystä olisi siementen muodostamisen jälkeen tapahtuva sadonkorjuu lisäksi asetettava tuen myöntämisen edellytykseksi, asetuksen (ETY) N:o 619/71 3 artiklan 2 kohdassa säädetään ensisijaisesti kuitujen tuotantoon tarkoitetun pellavan tuen myöntämisen osalta järjestelmästä, johon kuuluvat tuottajien ja ensimmäisten jalostajien välillä tehtävät sopimukset ja jalostusvelvollisuus; jotta korjatun sadon lopullista käyttötarkoitusta voitaisiin valvoa paremmin ja taata, että sato todella jalostetaan, vaikuttaa aiheelliselta ottaa hamppualalla käyttöön vastaava pakollisia sopimuksia koskeva järjestelmä; olisi otettava huomioon myös tapaukset, joissa tuottaja jalostaa itse hampun kuiduksi tai jalostuttaa sen jalostajan toimesta omaan laskuunsa, asetuksen (ETY) N:o 619/71 4 artiklassa säädetään hallinnollisesta valvontajärjestelmästä, jolla taataan, että tuote, jolle tukea haetaan, vastaa sen myöntämiselle asetettuja edellytyksiä; hamppualalla olisi säädettävä mahdollisuudesta tehostaa mainittua valvontajärjestelmää kylvöjä koskevalla hallinnollisella ennakkohyväksyntäjärjestelmällä, ja tässä asetuksessa säädetyt toimenpiteet on pantava täytäntöön parhaiten mahdollisten edellytysten vallitessa; sen vuoksi voidaan tarvita siirtymätoimenpiteitä uuteen järjestelmään siirtymisen helpottamiseksi, ON ANTANUT TÄMÄN ASETUKSEN: 1 artikla Muutetaan asetus (ETY) N:o 619/71 seuraavasti: 1) Korvataan 3 artiklan 1 kohta seuraavasti: "1. Hampun tukea myönnetään ainoastaan tuottajalle, joka on tehnyt ennen myöhemmin määritettävää päivää sopimuksen sellaisen ensimmäisen jalostajan kanssa, joka on saanut hyväksynnän sen jäsenvaltion, jonka alueella sen laitokset sijaitsevat, toimivaltaiselta viranomaiselta, ja ensimmäinen jalostaja saa sopimuksen mukaan hampun omistusoikeuden ja sitoutuu jalostamaan hampun. Tukea myönnetään kuitenkin myös tuottajalle, jos tämä sitoutuu jalostamaan hampun kuiduksi ja on saanut tätä varten hyväksynnän toimivaltaiselta viranomaiselta, tai jos tuottaja sitoutuu jalostuttamaan hampun kuiduksi hyväksynnän saaneen ensimmäisen jalostajan toimesta omaan laskuunsa. Tukea myönnetään ainoastaan hampulle, joka on korjattu siementen muodostumisen jälkeen ja tuotettu asetuksen (ETY) N:o 1308/70 12 artiklassa säädettyä menettelyä noudattaen laadittavassa luettelossa mainittujen lajikkeiden varmennetuista siemenistä. Tässä luettelossa ovat ainoastaan lajikkeet, joista jäsenvaltio on määrityksessä todennut, että THC:n (tetrahydrokannabinolin) paino suhteessa vakiopainoiseksi saatetun näytteen painoon ei ylitä: - markkinointivuosille 1998/1999-2000/2001 myönnettävän tuen osalta 0,3:a prosenttia, eikä - myöhemmille markkinointivuosille myönnettävän tuen osalta 0,2:ta prosenttia. Edellä tarkoitettu näyte koostuu kukinta-ajan lopussa satunnaisesti valittujen kasvien, joista on poistettu varret ja siemenet, edustavan määrän ylimmästä kolmanneksesta."; 2) Lisätään 4 artiklan 1 kohtaa alakohta seuraavasti: "Hampun osalta tämä järjestelmä käsittää, jos kyseinen jäsenvaltio pitää sitä tarpeellisena, tuotantotukea saavien alojen kylvöä koskevan ennakkolupajärjestelmän."; 3) Korvataan 6 a artikla seuraavasti: "6 a artikla Jos siirtymätoimenpiteet ovat ehdottomasti tarpeen asetuksella (EY) N:o 1420/98 (*) säädettyyn järjestelmään tehtyjen mukautusten täytäntöönpanon helpottamiseksi markkinointivuodesta 1998/1999 alkaen, näistä toimenpiteistä päätetään asetuksen (ETY) N:o 1308/70 12 artiklassa säädettyä menettelyä noudattaen. Niitä sovelletaan enintään markkinointivuoden 1999/2000 loppuun. (*) EYVL L 190, 4.7.1998, s. 7.". 2 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan markkinointivuodesta 1998/1999. Asetuksen 1 artiklan 3 kohtaa sovelletaan kuitenkin asetuksen voimaantulopäivästä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Luxemburgissa 26 päivänä kesäkuuta 1998. Neuvoston puolesta J. CUNNINGHAM Puheenjohtaja (1) EYVL L 146, 4.7.1970, s. 1, asetus sellaisena kuin se on viimeksi muutettuna asetuksella (EY) N:o 3290/94 (EYVL L 349, 31.12.1994, s. 105). (2) EYVL L 72, 26.3.1971, s. 2, asetus sellaisena kuin se on viimeksi muutettuna asetuksella (EY) N:o 154/97 (EYVL L 27, 30.1.1997, s. 1).